
TEJMENTES, NEM FERMENTÁLT PROBIOTIKUS GYÜMÖLCSITALOK KÉSZÍTÉSE

Kulcsszavak: probiotikum; kókuszital; szőlőlé; körtelé; tejsavbaktérium
A XXI. században a tudatos és egészséges életmód előtérbe került, ezáltal az emberek az egészségük megőrzése érdekében előnyös élettani tulajdonsággal rendelkező élelmiszert szívesen vásárolnak, azaz a funkcionális élelmiszerek előtérbe helyeződnek. A probiotikum egyik fontos eleme a funkcionális élelmiszernek, hiszen segít a bélflórának megtartani az egyensúlyi állapotát.
A dolgozatom célja nem tejalapú probiotikus ital létrehozása fermentáció nélkül, hiszen a gyümölcslevek fermentálása során a tejsavbaktériumok egy savanyú ízt hozhatnak létre, mely egyes fogyasztó számára kellemetlen lehet.
A felhasznált anyagaim a körtelé és szőlőlé, kókuszital, valamint a tejsavbaktériumok a Lactobacillus acidophilus és Levilactobacillus brevis volt. A gyümölcsök cukortartalma a tejsavbaktériumok növekedéséhez megfelelő mennyiségű tápanyagot biztosított.
A kísérleteim azt a célt szolgálták, hogy kiderüljön az általam felhasznált probiotikus nem tejalapú gyümölcslé hűtőhőmérsékleten való tárolás során a L. acidophilus és L. brevis növekedése gátlódik-e. A kísérletem során kiválasztottam a megfelelő gyümölcslé kókuszital arányt, mely mindkét gyümölcsital esetében az 1:1 arány volt a megfelelő. A kitisztított tejsavbaktériummal oltottam be a kiválasztott italokat. A tárolás 4 héten keresztül történt, minden héten vizsgáltuk az ital organoleptikus tulajdonságait, a sejtszámot és a pH-t.
A tejmentes probiotikus gyümölcsitalok minden esetében a pH érték 4-5 közé esett. Az általam felhasznált tejsavbaktériumaim növekedéséhez a savas kémhatás optimális volt.
A sejtszámok minden esetben növekedtek, ezáltal a hűtve tárolás nem gátolta a tejsavbaktériumok növekedését. Az érzékszervi bírálatok során a tárolási kísérlet végére a körtelé minden esetben lesavanyodott, ezzel szemben a szőlőlé esetében a termék íze az édes ízérzetet keltette.
A kérdőíves felmérésem során kiderült, hogy a válaszadók több mint 90%-a megvásárolna a szervezetre jótékony hatású élelmiszert, ilyen jótékony hatású a pl. a csökkentett cukortartalmú vagy a probiotikus termék. Ezen termék kiszerelése a válaszadók szerint 0,5 liter és a gyártástól 7-14 napos fogyaszthatósági idővel megvásárolnák.
Az eredményeimből megállapítható, hogy a gyümölcseim felhasználása élelmiszeriparban ajánlatos.
Létrehoztam egy kellemes gyümölcsízű probiotikus italt, azonban hűtve tárolás esetében a gyártástól számítva maximum 5-7 nap a fogyaszthatósági idő, mert a 4 ℃-on történő tárolás sem gátolja a fermentációt.



